Anar a renovar-se el DNI i que el policia que t’ha d’atendre et robi el telèfon mòbil. Això és el li va passar a la Claudia, una jove de 24 anys que tenia cita per actualitzar la documentació el dia 22 d’agost a les 13.48 h a Granollers. El policia en qüestió, de cognom G., està suspès de sou i feina des de l’incident, tal com han confirmat a l’ARA fonts de la Policia Nacional.

El que havia de ser un mer tràmit administratiu -després de suportar les habituals cues i esperes- es va convertir en un episodi que a la jove encara li costa de creure. Mentre estava sent atesa per un agent de la Policia Nacional i esperava que li preparessin el DNI nou, la Claudia va adonar-se que no trobava el telèfon. El va buscar sense èxit: al bolso i per terra. Estava segura que feia tan sols uns segons el duia a sobre. Va preguntar al policia que l’havia atès de bon principi, però ell tampoc no l’havia vist. O almenys això deia. La Claudia encara no ho sabia -com tampoc ell sabia que l’enxamparien-, però l’agent de la Policia Nacional li acabava de robar l’aparell feia només uns minuts. “Vam estar buscant-lo durant una hora, jo sabia que havia de ser a la comissaria”, recorda la propietària del mòbil.

De seguida, el policia que l’atenia va aconsellar a la Claudia i la seva parella que anessin a preguntar al bar del davant. “De vegades la gent que perd coses les troba allà”, els va informar, sol·lícit. Tant, que fins i tot els va acompanyar a la porta. La Claudia i la seva parella van anar cap al bar, però a mig camí van adonar-se que allò no tenia cap sentit. “Al bar no hi havíem estat, no havíem sortit de la comissaria”, recorda. Així doncs, van tornar enrere. Just en aquell moment, la parella de la Claudia va veure que el policia sortia de dins d’una habitació i tancava la porta amb clau. Li va semblar estrany i va tornar a preguntar-li pel mòbil, però l’agent li va dir que havia revisat les imatges de les càmeres i que el mòbil no apareixia enlloc.

Però en aquella zona no hi havia càmeres, i això és el que els va fer notar un segon policia. Els mateixos agents van començar a veure que passava alguna cosa estranya. Els joves van trucar des d’un altre aparell i van sentir com sonava el telèfon sostret, així que el segon policia va entrar a l’habitació d’on acabava de sortir el seu company. I al seu armariet, entre la roba, hi va trobar el mòbil de la Claudia. Els havia enviat al bar només per poder amagar-lo. “Tot i així, ell ho va negar, i va assegurar que l’havia guardat per si algú el venia a buscar. Si feia una hora que l’hi demanava!”, s’exclama la jove. I això no va ser tot. Després que la Claudia posés una queixa, el policia sancionat va amenaçar de denunciar-la a ella. “M’has dit lladre, i això és un furt, no un robatori”, li va etzibar.

Mentre es resol l’expedient sancionador, G. seguirà sense cobrar ni treballar. “Els fets són molt greus. Amb el testimoni d’un dels policies, que ho corrobora tot, queda clar que G. va intentar apropiar-se del mòbil de la jove”, assenyalen portaveus de la Policia Nacional, que reiteren la gravetat que un membre del cos “es comporti d’aquesta manera”. Si l’expedient es resol en contra de l’agent -“És el més probable, tenint en compte la solidesa dels testimonis”, sostenen les mateixes fonts-, G. es veurà suspès de sou i feina durant dos anys, i se li prohibirà que mai més desenvolupi cap tasca davant del públic. La Policia Nacional també ha enviat a la Claudia una carta en la qual es disculpen pel comportament de l’agent.